[Innocentius Episcopus servus servorum Dei, dilecto filio Geroldo Abbati Cluniacensi salutem et Apostolicam benedictionem. Postulante quondam dilecto filio Magistro H. Procuratore venerabilis fratris nostri W. Altisiodorensis Episcopi Abbatem et conventum S. Germani Altisiodorensis ab impedimento, quod eidem Episcopo super visitationis et correctionis officio inferebant Apostolicæ sedis autoritate compesci: Procurator partis adversæ respondit Monasterium illud Cluniacensi esse subjectum, pro quo dilectus filius Guillelmus II. tunc Abbas Cluniacensis se in nostra præsentia exhibuit defensorem. Super quibus venerabili fratri nostro Trecensi Episcopo, et conjudicibus suis, sub certa forma causam duximus committendam. Tandem verò te ac prædicto Altisiodorensi Episcopo apud Sedem Apostolicam constitutis, per quoddam scriptum felicis recordationis Eugenii Papæ coram nobis exhibitum probabatur Abbatem Cluniacensem in prædicto Monasterio Altisiodorensi ad receptionem et correctionem ordinis restitutum fuisse, ad Altisiodorensem verò Episcopum tam Abbatis, quàm Monachorum correctionem canonicam inter alia pertinere. Quia verò quid ad correctionem ordinis, et quid ad correctionem canonicam spectaret, secundum diversos et adversos partium intellectus in dubium ducebatur, nos sic declaravimus verba prædicta, ut interruptio silentii, retentio propriorum, contemptus obedientiæ in iis, quæ sunt ordinis, seu negligentia in divinis, et alia quæ considerantur circa observantiam regulæ Monachalis, ad correctionem Ordinis: accusatio verò criminalis, seu etiam civilis impetitio, et alia quæ ordinariæ jurisdictionis existunt, ad correctionem canonicam pertinere dicantur; ita quod utique visitet et corrigat secundum declarationem prædictam, quæ fuerint corrigenda in Monasterio memorato. Nulli ergo omninò hominum liceat hanc paginam nostræ declarationis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et beatorum Petri et Pauli Apostolorum ejus se noverit incursurum. Datum Laterani nonis Januarii. Pontificatus nostri anno XVIII.]